Pa, seun vas oor leerling se doodFoto: SAPD/Facebook Kol. Jay Naicker, woordvoerder van die polisie, het gesê drie skoolseuns het Woensdagmiddag in ŉ geveg betrokke geraak by ŉ skool in Pietermaritzburg. Die 15-jarige verdagte het glo ŉ vuurwapen uitgeruk en Akhona Thabethe (18) in die nek geskiet. Thabethe is op die toneel dood verklaar. Die verdagte het glo ook ŉ 15-jarige leerling in die nek en maag geskiet. Hy is in ŉ ernstige toestand na ŉ nabygeleë hospitaal geneem vir behandeling. Die verdagte is in hegtenis geneem en die polisie het op ŉ 9mm-pistool en ammunisie beslag gelê. Hy word aangekla van moord en poging tot moord. Die verdagte se 38-jarige pa is ook in hegtenis geneem en word aangekla van die besit van ŉ ongelisensieerde vuurwapen. Die verdagtes sal na verwagting Donderdag in die Pietermaritzburg-landdroshof verskyn. Lt.genl. Mmamonnye Ngobeni, provinsiale polisiekommissaris, het die voorval veroordeel. “Dit is onaanvaarbaar dat leerlinge vuurwapens skool toe neem,” het sy gesê.